CELEX: 32021R0095
Language: hu
Date: 2021-01-28 00:00:00
Title: A Bizottság (EU) 2021/95 felhatalmazáson alapuló rendelete (2021. január 28.) a Covid19-világjárvány és az azzal kapcsolatos intézkedések által a gyümölcs- és zöldség-, valamint a borágazatban okozott piaci zavarok kezelése érdekében az 1308/2013/EU európai parlamenti és tanácsi rendelet egyes rendelkezéseitől eltérő rendkívüli, ideiglenes intézkedésekről szóló (EU) 2020/592 felhatalmazáson alapuló rendelet módosításáról

2021.1.29.   
               
               
                  HU
               
               
                  Az Európai Unió Hivatalos Lapja
               
               
                  L 31/198
               
            
         A BIZOTTSÁG (EU) 2021/95 FELHATALMAZÁSON ALAPULÓ RENDELETE
         (2021. január 28.)
         a Covid19-világjárvány és az azzal kapcsolatos intézkedések által a gyümölcs- és zöldség-, valamint a borágazatban okozott piaci zavarok kezelése érdekében az 1308/2013/EU európai parlamenti és tanácsi rendelet egyes rendelkezéseitől eltérő rendkívüli, ideiglenes intézkedésekről szóló (EU) 2020/592 felhatalmazáson alapuló rendelet módosításáról
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a mezőgazdasági termékpiacok közös szervezésének létrehozásáról és a 922/72/EGK, a 234/79/EGK, az 1037/2001/EK és az 1234/2007/EK tanácsi rendelet hatályon kívül helyezéséről szóló, 2013. december 17-i 1308/2013/EU európai parlamenti és tanácsi rendeletre (1) és különösen annak 219. cikke (1) bekezdésére, összefüggésben 228. cikkével,
         mivel:
         
                     (1)
                  
                  
                     Az (EU) 2020/592 felhatalmazáson alapuló bizottsági rendelet (2) többek között a borágazatra vonatkozó hatályos szabályoktól való számos eltérést vezetett be, amelyek célja, hogy bizonyos mértékű támogatást nyújtsanak a borágazati szereplőknek, és segítsék őket a Covid19-világjárvány hatásainak kezelésében. Ezen intézkedések hasznosságának ellenére azonban a borpiacon nem állt helyre a kereslet és kínálat egyensúlya, és a jelenlegi világjárvány miatt várhatóan erre rövid és közép távon valószínűleg nem is kerül sor.
                  
               
                     (2)
                  
                  
                     Emellett a legtöbb tagállamban és világszerte is folytatódnak a Covid19-világjárvány kezelése érdekében elfogadott intézkedések. Ezen intézkedések között szerepel a baráti találkozók és ünnepségek méretére, valamint az otthonon kívüli étkezési és italfogyasztási lehetőségekre vonatkozó korlátozások bevezetése. Egyes területeken továbbra is lezárásokra kerül sor, ami miatt nyilvános és magánrendezvényeket kell lemondani. E korlátozások következményeként tovább csökkent az uniós borfogyasztás és a harmadik országokba irányuló borexport is egyértelműen csökkent. Emellett a várhatóan 2020 utánra is elhúzódó válság időtartama körüli bizonytalanság hosszú távú károkat okoz az uniós borágazatnak, mivel a borfogyasztás valószínűleg nem fog helyreállni, és exportpiacok vesznek majd el. A tényezők együttesen jelentős negatív hatást gyakorolnak az árképzésre az uniós borpiacon. A már a 2019–2020-as gazdasági év elején is rekordszinten magas készletek még tovább nőttek. Ráadásul a helyzetet még tovább rontja a közelgő 2020-as magas terméshozam, amely várhatóan mintegy 10 millió hektoliter borral haladja meg a 2019-es terméshozamot.
                  
               
                     (3)
                  
                  
                     Következésképpen – tekintettel a tagállamok által a Covid19-világjárvány kezelése érdekében bevezetett korlátozások hosszú időtartamára és fenntartásuk szükségességére – a bor fő felvevőpiacait érintő súlyos gazdasági zavarok, valamint ezeknek a bor iránti keresletre gyakorolt negatív következményei tovább súlyosbodnak.
                  
               
                     (4)
                  
                  
                     Tekintettel erre a rendkívül súlyos piaci zavarra és arra, hogy a borágazatban egyidejűleg több nehéz körülmény is fennáll abból fakadóan, hogy az Egyesült Államok 2019 októberében vámot vetett ki az uniós borok behozatalára, és amelyek a Covid19-világjárvány miatt jelenleg érvényben lévő korlátozó intézkedések miatt továbbra is fennállnak, az uniós borágazat gazdasági szereplői továbbra is rendkívüli nehézségekkel szembesülnek. Ezért indokolt a borágazat további támogatása.
                  
               
                     (5)
                  
                  
                     Az uniós borágazat piaci helyzetének javításához elengedhetetlen a válság kezelését célzó intézkedések további végrehajtása és a maximális uniós hozzájárulásnak az (EU) 2020/592 felhatalmazáson alapuló rendelet által bevezetett növelése. Ezek az intézkedések különösen döntő fontosságúak a bormennyiségek uniós piacról való kivonásához, amelyek máskülönben negatívan befolyásolják a piaci árakat, valamint a piaci szereplők pénzforgalmának javításához a műveleteikhez nyújtott, csökkentett saját pénzügyi hozzájárulás révén. Az (EU) 2020/1275 felhatalmazáson alapuló rendelettel (3) nemrégiben módosított (EU) 2020/592 felhatalmazáson alapuló rendelet végrehajtása ugyanakkor azt mutatta, hogy az (EU) 2020/592 felhatalmazáson alapuló rendelet 10. cikkében meghatározott jelenlegi 2020. október 15-i határidő nem elegendő ahhoz, hogy a tagállamok és a borágazati szereplők az összes szükséges intézkedést hatékonyan végrehajtsák. Az instabil egészségügyi helyzet és a járvány leküzdésére bevezetett különböző nemzeti korlátozások kiszámíthatatlan időbeli fennállása nehézséget okozott a tagállamok számára, hogy a borágazatra vonatkozó támogatási programjaikban további intézkedéseket tervezzenek és vezessenek be annak érdekében, hogy a piaci szereplők a 2020. október 15-i határidőn belül élhessenek az intézkedések adta lehetőségekkel és részesülhessenek a megnövelt finanszírozásból. E határidő 2021. október 15-ig történő meghosszabbítása lehetővé tenné a tagállamok számára, hogy néhány intézkedést az idény végén vezessenek be, és további lehetőségeket biztosítana a gazdasági szereplők számára támogatás kérelmezésére. A meghosszabbítás nemcsak a jelenlegi piaci zavar kezelését segítené elő, hanem a helyzet további romlásának megelőzését is, mivel a Covid19-világjárvány várhatóan 2020 után – tehát a 2021-es pénzügyi év jelentős részében – is folytatódni fog.
                  
               
                     (6)
                  
                  
                     Ezért az (EU) 2020/592 felhatalmazáson alapuló rendelet 2., 3. és 4. cikkében, valamint 5a–9. cikkében meghatározott intézkedések alkalmazását 2021. október 15-ig meg kell hosszabbítani.
                  
               
                     (7)
                  
                  
                     Az (EU) 2020/592 felhatalmazáson alapuló rendeletet ezért ennek megfelelően módosítani kell.
                  
               
                     (8)
                  
                  
                     Rendkívül sürgős esetben – különös tekintettel a folyamatos piaci zavarokra, a járványnak az uniós borágazatra gyakorolt súlyos hatásaira, valamint arra, hogy a járványügyi helyzet folytatódik, sőt, várhatóan tovább romlik – azonnali intézkedést kell hozni, és sürgősen biztosítani kell az említett negatív hatások enyhítésére irányuló, már bevezetett intézkedések folyamatos végrehajtását. Fennáll az esélye annak, hogy azonnali fellépés hiányában a piaci zavarok súlyosbodhatnak a borágazatban, és káros hatással lehetnek az ágazat termelésére és piaci feltételeire. A fentiekre tekintettel ezt a rendeletet az 1308/2013/EU rendelet 228. cikkében megállapított sürgősségi eljárásnak megfelelően kell elfogadni.
                  
               
                     (9)
                  
                  
                     Tekintettel arra, hogy az uniós borágazatot sújtó válság kezelését célzó intézkedések végrehajtásában bekövetkező zavarok elkerülése, valamint a két pénzügyi év közötti zökkenőmentes átmenet biztosítása érdekében azonnali intézkedésekre van szükség, e rendeletnek az Európai Unió Hivatalos Lapjában való kihirdetésének napján kell hatályba lépnie, és visszamenőleges hatállyal, 2020. október 16-tól kell alkalmazni,
                  
               ELFOGADTA EZT A RENDELETET:
         
            1. cikk
            Az (EU) 2020/592 felhatalmazáson alapuló rendelet módosításai
            Az (EU) 2020/592 felhatalmazáson alapuló rendelet a következőképpen módosul:
            
                        (1)
                     
                     
                        A 2. cikk helyébe a következő szöveg lép:
                        
                           „2. cikk
                           Eltérések az 1308/2013/EU rendelet 43. cikkétől
                           Az 1308/2013/EU rendelet 43. cikkétől eltérve az e rendelet 3. és 4. cikkében meghatározott intézkedések a borágazati támogatási programok keretében előlegkifizetések vagy a 2020-as és 2021-es pénzügyi évben teljesített kifizetések révén finanszírozhatók.”
                        
                     
                  
                        (2)
                     
                     
                        A 7. cikk (1) bekezdésének helyébe a következő szöveg lép:
                        
                           „(1)   Az 1308/2013/EU rendelet 47. cikkének (1) bekezdésétől eltérve 2020-ban és 2021-ben „zöldszüret” alatt a még éretlen állapotban lévő szőlőfürtöknek a gazdaság egészében vagy – amennyiben a zöldszüretet egész parcellákon végzik, akkor – annak egy részén történő teljes megsemmisítése vagy eltávolítása értendő.”
                        
                     
                  
                        (3)
                     
                     
                        A 10. cikk helyébe a következő szöveg lép:
                        
                           „10. cikk
                           Az ideiglenesen megnövelt uniós hozzájárulás alkalmazása
                           Az 5a. és 6. cikket, a 7. cikk (2) bekezdését, valamint a 8. és 9. cikket a tagállamok illetékes hatóságai által e rendelet hatálybalépésének napjától, de legkésőbb 2021. október 15-től kiválasztott műveletekre kell alkalmazni.”
                        
                     
                  
         
            2. cikk
            Hatálybalépés és alkalmazás
            Ez a rendelet az Európai Unió Hivatalos Lapjában való kihirdetésének napján lép hatályba.
            Ezt a rendeletet 2020. október 16-tól kell alkalmazni.
         
         
            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2021. január 28-án.
            
               
                  a Bizottság részéről
               
               
                  az elnök
               
               Ursula VON DER LEYEN
            
         
         
            (1)  HL L 347., 2013.12.20., 671. o.
         
         
            (2)  A Bizottság (EU) 2020/592 felhatalmazáson alapuló rendelete (2020. április 30.) a Covid19-világjárvány és az azzal kapcsolatos intézkedések által a gyümölcs- és zöldség-, valamint a borágazatban okozott piaci zavarok kezelése érdekében az 1308/2013/EU európai parlamenti és tanácsi rendelet egyes rendelkezéseitől eltérő rendkívüli, ideiglenes intézkedésekről (HL L 140., 2020.5.4., 6. o.).
         
            (3)  A Bizottság (EU) 2020/1275 felhatalmazáson alapuló rendelete (2020. július 6.) a Covid19-világjárvány és az azzal kapcsolatos intézkedések által a gyümölcs- és zöldség-, valamint a borágazatban okozott piaci zavarok kezelése érdekében az 1308/2013/EU európai parlamenti és tanácsi rendelet egyes rendelkezéseitől eltérő rendkívüli, ideiglenes intézkedésekről szóló (EU) 2020/592 felhatalmazáson alapuló rendelet módosításáról (HL L 300., 2020.9.14., 26. o.).